khistorydata/jeongjo-sjw-relations huggingface dataset:
정조 6년
校理金載人疏曰。伏以。臣滓釁之蹤。罪積違傲。憂惶震迫。如無所容。乃者玉署新命。又下於縮伏俟譴之中。臣誠含恩畏義。惝怳悚蹙。益不知所以自措也。噫。臣之罪累實情。危苦至懇。已悉於前後辭本。而旣被駁正之斥於兩司。則今此所叨館職。其地望之淸切。責任之華顯。比之於兩司。尤重且大。不可遽然冒膺也。決矣。況臣此外情勢。雖不敢累煩宸聰。而積痼之餘。釁咎滿身。灰不可復煖。而痿不可復起矣。噫。君臣義重。世祿恩深。甘心廢棄。豈臣所願。而臣之去就。實有關於淸朝勵世之大防。不但爲一身私義而已。瞻望象魏。有路未進。拊躬傷悼。滿心悚懍。天牌臨。轉動無路。玆敢隨詣闕外。瀝血祈懇。伏乞聖明。諒臣危忱。亟賜鐫削。仍命選部更勿檢擬。千萬幸甚。臣於乞免之章。不宜贅及他說。而沐浴義重。憂憤心激。敢此附陳焉。諸賊之窮凶情節。臣之前疏。旣已略陳。而從古載籍以來。未有如逆澤之梟心獍腸。極惡絶悖也。設計則誑惑一世。下語則誣及三殿。其凶譎叵測之謀。畢露於鞫問之下。則渠亦自知爲天地間所不容之劇賊。故詬天罵日。罔有紀極。此猶不足。更以凶言悖說。叫呶於犴狴桎梏之中。以肆其滿腔憯毒之氣。若使此賊。尙存視息於覆載之間。以延其晷刻之命。則是天彝滅矣。王章掃矣。古今天下。寧有是耶。至於逆白。窮天罪惡。尤何忍泚筆。而其受嗾於最翊。捧賂於逆澤。萌心發口。敢於推鞫親問之際。至發百世公議之說。而畢竟勘案。只誅其身。未及肆市。今忽致斃。則收孥之典。豈拘於逆能之謬例。而不施於此等劇賊耶。至於有喆之綢繆情節。大關獄情。而卽命發配。不加究覈。旋使解枷。殆若例囚。人心安得不益激憤鬱耶。任觀周之委訪逆澤。稱以名疏。其窮凶情節。旣發於囚拱。則其在獄體。亦不可不嚴加究覈。快正典刑。噫。人心陷溺。倫綱斁晦。國榮德相。一唱於前。而湖孽海凶。響應於後。脈絡相關於澤白。窩窟畢露於最翊。若不嚴懲。何以懼亂賊而杜後患乎。伏願聖明。廓揮乾斷。亟允三司之請。各施當律。使倫常有賴。輿憤少洩焉。臣無任屛營祈懇之至。省疏具悉。所陳已諭諸批。爾其勿辭察職。
정조 6년
修撰李頤祥疏曰。伏以。噫嘻。痛矣。凡我北面於殿下者。忍見澤徵之尙載首領。有白之自致徑斃。更安有束帶抗顔之心哉。嗚呼。鞫情嚴祕。雖未得聞。連伏承傳敎下者。臣旣不得卽地手刀。殺此兩賊。亦何忍滋筆成言。追後臚列。而逆白之語逼莫重。罪關三殿。古今載籍之所未聞。天地神人之所共誅。而結案多日。自斃獄中。收孥之典。亦至今未施。尙可曰國有三尺。而亦可曰朝鮮有臣子乎。嗚呼。澤賊之罪。滿紙凶疏。絶惡極悖之外。帳殿不軌之說。犴狴叵測之聲。是豈忍晷刻容置於覆載之間。而顯戮之請纔許。反汗之命繼降。使殿下之搢紳大夫章甫匹庶。與此賊共戴一天。臣於此腐心痛骨。不能無憾於聖朝刑政之失也。伏願殿下。亟允三司之請。少洩一國之痛焉。嗚呼。義理之晦塞。世道之陷溺。莫近日若。而豈有如最中義翊之尤極凶憯者耶。渠輩之地處。何如。爵秩。何如。世受國恩。亦何如。而綢繆來往於兩賊之間。譸張設施於兩賊之謀。尤其執手信宿。和應托囑之招。而凶國樂禍之心。釀成粧出之跡。昭不可掩。則惟此最翊。卽其根柢也。窩主也。殲魁之律。渠豈可逭。而最中之島配。義翊之白放。遽在於情節纔露。究覈方張之際。將何以懲亂逆而服人心哉。臣非不知我殿下深仁厚澤。尙令世臣全保。而自古及今。未聞有以世臣之故。屈法於宗社之賊也。且以逆白凶疏。沕合於湖賊之供而推之。其所自來可知矣。向使凶魁。早伏邦刑。必無湖海之變。又必無今日之逆。而乃殿下反欲專事涵貸。務從收殺。此豈聖明懲前後之圖哉。亦願殿下。還寢成命。竝更拿鞫。益鉤端緖。快正典刑焉。至若有喆有源之迄未窮覈。鍾岳夢獜之遽命酌處。鞫體不成。輿論莫伸。其餘諸囚。俱係肯綮。一時特放。大失疎虞。更加三思。竝從臺啓。毋使王綱解紐。賊勢滋蔓焉。仍伏念。臣於向者。驟聞逆白之變。不勝痛惋之忱。忙陳短疏。殆近塞責。繼又伏聞盛暑移蹕。親臨訊囚。狗馬賤誠。尙切憂慮。而只緣臣重患關格。不通胸膈。泄痢兼發。奄奄危域。莫效古人之輿疾。惟有日夕之俟譴。聖度典恕。恩批例降。臣且惶且感。靡所容措。又況前都憲。以伊時三司。未卽請討澤賊。至有譴削之請。臣卽名在館銜。卽當露章自引。而臣家無率丁。洛便稀闊。雖此關係臣身者。亦時移而後聞。以致前疏未及首罪。滿心悚恧。無面可顯。玆敢更從縣道。略暴事實。伏乞聖上。亟加威罰。以謝臺言。以靖私義。千萬幸甚。臣無任屛營祈懇之至。省疏具悉。所陳已諭諸批。爾其勿辭。從速上來察職。
정조 6년
校理金履正。副修撰金翊休等箚曰。伏以。禁門把守。何等嚴重。而今此禁營軍馬之逸入。事未前聞。萬萬驚駭。摠府專管建陽以東。而身居宿衛之地。不謹檢飭之道。致有此駭異之事。摠府堂郞及守門將。雖已處分。而論其罪狀。不可薄勘而止。至於該營將臣。平日果能檢束軍卒。則亦豈有馬逸闌入之弊乎。事之寒心。莫此爲甚。今此越捧之典。失之太輕。臣等謂摠府堂郞及守門將。一竝拿問。繩以重律。禁衛大將李柱國。亟命譴削。斷不可已也。取進止。省箚具悉。首陳事依施。次陳事自首事者勿論。載在法典。遞易亦不可不念。不允。
정조 6년
壬寅七月十九日辰時。上御誠正閣。藥房內閣右承旨。同爲入侍時。提調鄭民始。副提調嚴璹。一直提學沈念祖。二直提學鄭志儉。檢校直閣徐鼎修。右承旨李在學。假注書趙衍德。記注官金鳳顯。別兼春秋徐龍輔。醫官吳道炯丁文壽。以次進伏訖。民始曰。聖體調攝。若何。上曰。痢漸終不快減。滯症尙有添苦。或緣蔘熱而然乎。道炯曰。破毒散所入人蔘。初無助熱之事矣。命診候。道炯診察訖。奏曰。左三部雖已消滯。右三部尙未快復。加進一貼。宜矣。文壽診察訖。奏曰。左三部頗有沈遲之候。而右三部官脈。猶有塞滯之症矣。民始曰。聖候尙未復常。再明日望闕禮。有難躬行矣。上曰。所患雖未快復。此非攝行之事。謹當躬行矣。仍命退。諸臣以次退出。
정조 6년
壬寅七月十九日辰時。上御誠正閣。禮房承旨同副承旨入侍時。左承旨徐有防。同副承旨林錫喆。假注書趙衍德。記注官金鳳顯。別兼春秋鄭東浚。以次進伏訖。上曰。備局文書。幾何抄出耶。有防曰。年久啓目。多致閪失。故終難抄出云矣。上曰。所失啓本。自賑廳發關各該道。盡數推來。考出成冊。可也。有防曰。聖敎誠宜矣。有防曰。望拜禮。方呈頉稟矣。上曰。病勢旣非大段。暫時躬行。有何所損乎。命書李頤祥金載人疏批訖。命退。承史以次退出。
정조 6년
壬寅七月十九日巳時。上御誠正閣。左副承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。藥房提調。若未出去。卽爲入侍事。分付。賤臣承命出。與鄭民始偕入進伏。上曰。備局有司堂上。持抄出成冊。來待政院事。分付。賤臣承命出傳。上曰。監印堂上入侍事。分付。賤臣承命出。與鄭昌聖偕入進伏。上曰。卿欲遞判尹云。是何故也。昌聖曰。臣之見帶。幾至二年。故果有求遞之意矣。上曰。本館不必逐日仕進。間日進去。以爲監董。可也。命書傳敎曰。左副承旨許遞。前望單子入之。賤臣承命出。持入前望單子。命退。諸臣以次退出。
정조 6년
壬寅七月十九日未時。上御誠正閣。左承旨左副承旨入侍時。行左承旨李崇祜。左副承旨李在學。假注書趙衍德。記注官金健修金鳳顯。以次進伏訖。上曰。大臣藥房三提調入侍。賤臣承命出。與領議政徐命善。左議政洪樂性。右議政李福源。都提調鄭弘淳。提調鄭民始。副提調嚴璹偕入進伏。命善曰。聖體諸節。今臻快復。區區下情。不勝慶幸矣。上曰。今則快勝矣。命善曰。復常未久。日熱愈極。此時行禮。萬萬焦悶。故臣等今此求對矣。弘淳曰。値此日熱。躬行拜禮。恐有損節之慮矣。上曰。今此拜禮。旣非攝行之擧。又非難强之事。卿等勿爲過慮焉。樂性曰。患候所祟。與他有異。實難躬行矣。福源曰。當此劇熱。粧束行禮。恐致損傷。亟軫節宣之方。宜矣。命善曰。太廟展謁。亦在不遠。今番拜禮。亟命停止焉。上曰。展謁猶可進退。而今此拜禮。有難替行。卿其諒之也。民始曰。日熱愈酷。聖體未復。此時將禮。誠甚悶慮矣。上曰。卿等因此入來。亦云太勞矣。命各就坐。命善曰。臣等誠意淺薄。不得準請。還庸抑鬱矣。上曰。卿言過矣。命善曰。備局狀啓草。有入納之敎。而尙未搜得。極甚惶悶矣。上曰。戊戌以後文報。亦云閪失。誠可怪矣。命善曰。果然矣。上曰。賑廳謄錄。多不見在。無所可考。事不成說矣。命善曰。此是下吏所爲之事。而臣亦有不能檢飭之罪矣。上曰。次對明日來會耶。命善曰。今無一張回啓。故不得爲之矣。上曰。左承旨父子。俱以承旨。同登前席。誠可貴矣。命善曰。金頤柱李在簡父子。雖入同望。初無同官之榮矣。上曰。然矣。命善曰。左承旨李崇祜。自摠府入直。移除承旨。不待摠府之替直。先承喉院之召牌。雖因入侍有命。不得遲待。而論以舊規。則終涉未安。大抵宿衛之地。與他入直有異。毋論移職被罪。必待面看交替。而近來此法漸弛。至有向來徑出之騎堂。此後則兵曹摠府面替之法。申明舊規。毋或違越之意。更加另飭。何如。上曰。依爲之。出擧條上曰。兪恒柱本事。前錦伯能知顚末乎。崇祜曰。臣在營時。使之廉探。而未及知之。仍爲遞來矣。上曰。今以常理外事。置於不生不滅之科。亦屬可悶矣。命善曰。本事有無。姑捨勿論。伊日乘舟。亦甚不緊矣。福源曰。若非挾妓張樂。則今以乘舟作遊。論以罪科者。實非朝家可知之事矣。樂性曰。觀其更査。則可悉辜犯之如何。今難預度矣。命退。諸臣以次退出。
정조 6년
壬寅七月十九日申時。上御誠正閣。坐直承旨入侍時。右承旨徐有防。假注書趙衍德。記注官金健修金鳳顯。以次進伏訖。上曰。右副承旨入侍。賤臣承命出。與徐鼎修偕入進伏。上曰。李在學。以父子同官。何如云耶。有防曰。不勝惶蹙。將欲上疏矣。上曰。上疏卽爲捧入。吏曹坐次單子。亦爲捧入事。分付。賤臣承命出。持入上疏。命有防讀奏訖。仍命書批。又命書傳敎曰。右副承旨許遞。前望單子入之。又命書傳敎曰。新除授承旨。待下批牌招察任。命退。承史以次退出。
정조 6년
壬寅七月十九日初更四點。上御誠正閣。承旨入侍時。左副承旨沈念祖。假注書趙衍德。編修官孫碩周。記注官金健修。以次進伏訖。念祖曰。宿衛重地。雖有公故。面看交代後。方出府門。自有定式。而卽聞入直兩摠管。今日現告之後。擅離直所。來到司饔院云。事未前聞。極爲可駭。都摠管西春君爗。副摠管吳載熙。從重推考。何如。上曰。聞極駭然。旣無來待之命。又無被譴之事。而兩摠管之擅離直所。來坐廚院。非但事未前聞。摠管之非公事則不得下廳。自是不易之典。此而尋常處之。後弊難防。當該摠管竝削職。拿問處之。可也。出擧條命書傳敎曰。建陽以東。屬之本府。則初不能檢飭。致此事端。及其草記之時。初不引罪。又不請罪。郞官忽又擅離直所。來坐他闕。論其罪犯。極爲駭然。該摠管纔於承宣請罪之啓。已有處分。而入直郞廳。亦不可無罪。竝令該府拿問處之。又以兵曹草記。命書傳敎曰。守門將旣已捧供。何必拿處。爲先汰去。軍卒則皆是蠢蠢鄕民。竝勿論。只近仗軍及頭目軍。移送刑曹。參酌照律後。草記。又命書傳敎曰。前帥之失。後帥所戒。凡係束下之事。理宜益加惕念。而雖以今日事言之。營卒之馬。逸入禁門。而知若不知。初無一字之草記。況銅龍建陽。又豈非本營所管字內乎。此將臣。近來頗以無模棱爲能事。一切戎務。擔却一邊。種種此等干科。皆從這中出來。至於宿衛軍卒之把防等事。新除以後。元不留意察飭。執頉之端。不一而足。莫非怠於官成之致。禁衛大將李柱國。越俸一等。近來各營將臣。以不修擧。作一求媚之計。惜乎其忽公循私也。御將之復叨。際玆承乏。兼欲湔用。而申嚴巡綽之意。觀於明義首篇。庶可知之。然而不曾留意提飭。累遣摘奸。考其勤慢。前慢者本營是已。此事如許。他何言哉。當此各營師律蔑如之日。不可不先示薄警。御營大將李邦一爲先從重推考。後勿如是之意。待明朝牌招聽傳敎。上曰。李敬懋還來與否。知入。賤臣承命出回奏曰。姑未上來云矣。命書傳敎曰。摠管行公堂上。一體牌招。使之推移入直。又命書全羅道加分回啓判付訖。上曰。此狀啓。卽成跋尾。待城門開出送。到付本營後。卽爲狀聞事。分付。賤臣承命出傳。命退。承史以次退出。
정조 6년
行都承旨嚴璹藥院直。左承旨徐有防齋宿。右承旨李在學齋宿。左副承旨趙時偉齋直。右副承旨沈念祖齋宿。同副承旨林錫喆齋直。注書二員未差。假注書趙衍德藥院直鄭萬始齋直。事變假注書馬思仁仕。
정조 6년
傳于趙時偉曰。此後大報壇擧動。非經宿之時。則訓將只率入直標下及廣智北營入直軍環衛。大將則營門前路祗迎。還宮後待標信解嚴事。定式施行。
정조 6년
傳于趙時偉曰。明日奉室行禮時。百官行禮置之。服色亦曾有已例。以衮袍磨鍊事。分付。
정조 6년
趙時偉啓曰。望拜禮時。闕字牌及爐盒奉來門路。自本院臨時稟旨擧行事。曾有定式矣。明日望拜禮時。闕字牌及爐盒。當爲奉來。門路以何處爲之乎。敢稟。傳曰。永肅門爲之。
정조 6년
傳于趙時偉曰。在外摠管許遞與未差之代。前望單子入之。
정조 6년
摠管前望單子入之。李崇祜鄭一祥落點。
정조 6년
傳于徐有防曰。新除授摠府兵曹堂上。待下批倂牌招淸齋。
정조 6년
趙時偉啓曰。明日望拜禮時。兩司侍臣。當爲備員。除在外外。未肅拜人員。倂卽牌招。以爲淸齋進參之地。何如。傳曰。允。
정조 6년
趙時偉啓曰。明日望拜禮時。承旨當爲備員齋宿。而行左承旨李崇祜。移拜摠管。其代。政官牌招。開政差出。待下批牌招。以爲淸齋之地。何如。傳曰。允。
정조 6년
趙時偉啓曰。明日望拜禮時。承旨當爲備員齋宿。而右副承旨兪彦鉉。今日不爲出肅。卽爲牌招。何如。傳曰。允。
정조 6년
趙時偉。以都摠府言啓曰。新除授副摠管李崇祜。時無職名。令該曹卽爲口傳付軍職。以爲肅謝之地。何如。傳曰。允。
정조 6년
兵曹口傳政事。副司直李崇祜單付。
정조 6년
傳于趙時偉曰。已例斑斑。且是奉室展拜。則兵曹磨鍊之節目。極爲怪訝。判堂雖因生疎之致。該房之循例捧入。不可無飭。當該承旨。爲先從重推考。
정조 6년
傳于嚴璹曰。獻民數則拜受之。所以重其事也。我國文獻貿貿。雖以戶口一事言之。幾戶幾口。只有歲末一張別單啓下之後。作爲休紙。年前實錄纂次時。亦不得憑考。事之疎漏。莫甚於是。兵燹以後。見存文書中。各年民戶。式年民戶數爻。作爲冊子。列錄一件入啓。一件藏于京史庫。每於歲末。本府郞官來詣政院陪出。該房承旨句管出納。如各司布帛案之例。修正入啓。京史庫件。自本府取來。添錄以送事。分付。仍爲定式。
정조 6년
徐有防啓曰。假注書鄭萬始。時無職名。令該曹依例付軍職。冠帶常仕。何如。傳曰。允。
정조 6년
以掌令李夔。正言韓用龜牌不進罷職傳旨。傳曰。只推。
정조 6년
傳于徐有防曰。承旨房仍。工兵換房。
정조 6년
兵曹參議前望單子入之。金宇鎭落點。
정조 6년
趙時偉啓曰。諸承旨有時急稟達事。來詣請對矣。傳曰。大臣入侍時。同爲入侍。
정조 6년
林錫喆啓曰。領府事金尙喆。判府事鄭存謙。領議政徐命善。判府事鄭弘淳。判府事李徽之。左議政洪樂性。右議政李福源。有時急稟達事。來詣閤外請對矣。傳曰。入侍。
정조 6년
林錫喆啓曰。兩司諸臺。有時急稟達事。來詣請對矣。傳曰。入侍。
정조 6년
趙時偉啓曰。諸玉堂有稟達事。來詣請對矣。傳曰。入侍。
정조 6년
有政。吏批。判書李性源進。參判鄭一祥進。參議未差。承旨林錫喆進。以李敬懋爲承旨。趙㻐爲洪忠監司。朴始榮爲公山判官。鄭昌聖爲刑曹判書。
정조 6년
兵批。判書金熤進。參判徐有寧病。參議金宇鎭病。參知柳誼入直進。承旨趙時偉進。以李煜爲公山營將。副司直李在學李文源兪彦鉉。副司正鄭萬始沈益希李潤海。以上單付。
정조 6년
備邊司薦望。以李敬懋爲禁衛大將。
정조 6년
趙時偉啓曰。新除授禁衛大將李敬懋在外。未及上來云。斯速乘馹上來事。下諭。何如。傳曰。允。
정조 6년
又啓曰。禁衛大將李敬懋。時無職名。令該曹口傳付軍職。何如。傳曰。允。
정조 6년
傳于趙時偉曰。宣傳官。今日政差出。
정조 6년
兵曹口傳政事。以金益彬爲宣傳官。司直李敬懋。護軍李煜。以上單付。
정조 6년
傳于徐有防曰。承旨房仍。吏刑換房。
정조 6년
傳于趙時偉曰。該房承旨推考。
정조 6년
以李柱國囚單子。傳曰。李柱國事。萬萬駭然矣。身是捕將。且兼軍門。義當先期來待闕外。而不惟不然。召命之下。入來亦未免最後於僚將。常時眷毗。政欲得力於當用力之日。而今乃反是。適足爲憑恃之資。徒長其怠慢之心。是愛之乃所以害之也。罰止罷職。亦從末勘。論以國體。不可不嚴問重繩。而此時王府。宜念滯囚之苦。姑爲附過放送。更鼓已深先擧行後。草記。不特今番爲然。去月命招。亦不趁卽入來。到今豈非罪上添罪之端。此後捕將。復有此等緩忽之弊。當別樣處分。各別嚴飭。
정조 6년
敎洪忠道觀察使趙㻐。王若曰。刑部掌獄。方推平允之才。湖營按藩。寔藉彈壓之望。煩卿一出。敷予十行。眷玆湖西一方。實我海東重鎭。廣袤六百餘里。山川扼兩南之交。大小五十二城。風謠接三輔之界。閭井擅桑麻之利。昔者民産之甚饒。豪右肆兼竝之風。邇來習俗之難制。嗟去歲纔經逆變。矧今日又騰凶書。送往迎來。道伯有數易之歎。鋤强化善。民風遲一變之期。苟非當世倚重之臣。難畀此路按察之任。惟卿。內行醇篤。餘事詞章。閉門讀書。被服如寒士之樣。立朝從政。志操慕古人之風。北臬委毗。已見望實之俱著。西銓特授。蓋爲情踪之不安。玆當湖右有事之辰。政須朝端可仗之彦。玆授卿兼洪忠道觀察使兵馬水軍節度使都巡察使公山府使。卿其祗服厥命。益殫乃心。雖在平時。尙賴撫綏振刷之力。況値此日。宜盡鎭安鋤治之方。蓋重厚堅確之規。固自優爾。若剛嚴綜密之責。尤宜勉旃。自餘稟裁。厥有彝典。於戱。從九卿出。應多戀北闕之忱。按一道治。可期紓南顧之慮。故玆敎示。想宜知悉。
정조 6년
林錫喆。以兵曹言啓曰。都摠府草記傳曰。此等草記。何必賜答。以休紙出給。所謂摠管輩。不識東西。作此劻勷之擧。擅離衛府。而府有下吏。初不據例挽執之狀。極爲痛駭。令兵判明日開坐。其空曠直所。干犯師律之罪。査問草記事。命下矣。依下敎。都摠府書吏趙允興處。發問目取招問目內。摠府堂郞之入直摠府者。事當不離直所。檢察直所內凡事。而入直堂上之擅離直次。來坐他處。自歸於干犯師律之科者。有何委折。其間事狀。從實直招。則所告內。入直堂上。連坐直所。不暫離次矣。昨日聞馬匹逸入闕門內之報。不勝驚惶。不敢稍遠坐在。來詣政院近處。恭俟處分。此外無他可達之辭云。故更爲發問目査問。取招問目內。堂上雖或爲俟處分。離次來詣。汝爲該吏。宜以宿衛重地。不可暫離之意。據例挽執。而不此之爲。致使堂上。至於擅離之境。此必有委折而然矣。無如前招之漫漶。毋隱納供。則所告內。堂上則驚惶之至。有此離次之擧。而矣身以愚迷之甚。未知府中事例。不能據例而爭。竟使堂上犯此重科。此莫非矣身之罪。此外實無他可達之辭云矣。旣有査問之命。爲先取招以入之意。敢啓。傳曰。後復如是。則堂郞處分之外。該吏當重治。以此嚴飭分付。今番姑爲放送。
정조 6년
趙時偉。以司僕寺內乘。以一二提調意啓曰。理馬張大順。養馬李長貴等。自兵曹捧供判付內。此公事。出給該寺。自該寺査實決折後。草記事。命下矣。內寺員役等處。更爲詳細査問。則以爲。馬疋放草往來之際。或不能隨匹各牽。間有衆馬兼驅之事云。設置巨達。至於五十七名之多。則每疋之牽出牽入。綽有餘裕。而徒事取便。慢不致謹。莫重禁門。有此空牽出入之習。究其情狀。萬萬痛駭。而張大順李長貴等。當初嚴問之下。敢爲掩諱之計。不以實告。粧撰納供。尤極無狀。爲先除汰後。移法司照律勘處。此後則入直內乘。每於放草往來之際。躬自照檢。各立牽夫。而如復有兼驅空牽之弊。則當該入直內乘。草記論罪事。嚴明申飭。何如。傳曰。允。廐中羈勒之馬。可以控制。至於放草往來之路。解編繮脫搭䐉。一鬣引前。衆鬣隨之。牽入牽出。非可論也。蓋此創始之法意。必因順其性也。似不特牽夫之取便而然。今若痛革兼驅空牽之弊。則殊非順性之意。此後入直內乘。各別檢飭。驅入之時。無或橫奔。可也。昨日理馬養馬等所供。以常行之事。謂以原無是例者。情狀萬萬痛駭。各別嚴治。可也。
정조 6년
林錫喆。以刑曹言啓曰。因兵曹啓辭。近仗軍及頭目軍。參酌照律後。草記事。命下矣。取考律文。則大明律衝突儀仗條有曰。凡軍民之家。縱放牲畜。若守衛不備。因而衝入皇城門內者。杖一百。近仗軍金春成。頭目軍洪三奉等。依此照律。各杖一百收贖。放送之意。敢啓。傳曰。知道。
정조 6년
又以刑曹言啓曰。因司僕寺啓辭。昨日理馬養馬等所供。以常行之事。謂以原無是例者。情狀萬萬痛駭。各別嚴治可也事。命下矣。取考律文。則大明律對制上書詐不以實條有曰。若奉制推按問事報上不以實者。杖八十徒二年。理馬張大順。養馬李長貴等。依此勘律。張大順洪忠道泰安郡。李長貴黃海道長連縣。竝定配所。卽爲押送。而杖則待用刑。令配所官各別決杖之意。發關分付于各該道道臣。何如。傳曰。渠輩何足深責。本律收贖放送。
정조 6년
壬寅七月二十日巳時。上御誠正閣。藥房三提調入侍時。都提調鄭弘淳。提調鄭民始。副提調嚴璹。假注書趙衍德。編修官孫碩周。記注官金健修。醫官吳道炯丁文壽。以次進伏訖。弘淳曰。夜間聖體諸節。若何。上曰。氣滯之症。夜來添苦。至四更就寢矣。弘淳曰。伏承下敎。不勝焦悶之至。醫官今旣入來。診察聖候。宜矣。命醫官診候。道炯曰。左三部果爲沈靜。而右三部略有滯症矣。文壽曰。氣候尙未淸和。更進湯劑宜矣。命書榻敎曰。進御加味六和湯。前方中去檳榔木香。加便香附一錢煎入。璹曰。右副承旨方以犯染。不得承牌云矣。以右副承旨兪彦鉉違牌傳旨。命書傳敎曰。聞有實故。許遞。前望單子入之。弘淳曰。昨日逸馬之突入闕門。誠亦可怪矣。上曰。然矣。民始曰。聞是司僕退馬。故有此逸入之弊云矣。上曰。司僕馬常時無牽入門。故果有此弊云。其委折今果査實乎。民始曰。與一提調。方有往復云矣。命書榻敎曰。明日出宮門路。以協陽門爲之。又命書榻敎曰。明日望拜禮後。奉室奉審。該房知悉。命退。諸臣以次退出。
정조 6년
壬寅七月二十日未時。上御誠正閣。右承旨入侍時。右承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。自錦營上來。上疏持來。賤臣承命出持入。上覽訖。下敎曰。問于大臣。當有下敎。詣閤承旨。退在政院事。分付。賤臣承命出傳。命退。承史以次退出。
정조 6년
壬寅七月二十日申時。上御誠正閣。軍士房承旨入侍時。左副承旨趙時偉。假注書趙衍德。記注官金健修金鳳顯。以次進伏訖。上曰。古有擧兵犯闕之賊。而今此泓徵上疏。專事詬辱。少無顧忌。世道人心。誠可痛惡矣。時偉曰。其中一句語。尤是不忍言之事矣。上曰。名雖上疏。而便是檄書矣。時偉曰。然矣。上曰。嶺南年事。果何如云耶。時偉曰。田穀雖曰大登。畓穀則晩移爲五分二。故難望有秋云矣。上曰。畿邑當爲設賑乎。時偉曰。漢以南諸邑。似當設賑矣。命退。承史以次退出。
정조 6년
壬寅七月二十日酉時。上御誠正閣。工房承旨入侍時。右副承旨沈念祖。假注書趙衍德。記注官金健修金鳳顯。以次進伏訖。上曰。二直提學入侍事。分付。賤臣承命出。與鄭志儉偕入進伏。上曰。政官承牌與否。知入。賤臣承命出。回奏曰。政官今方開政云矣。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨沈念祖坐。同副承旨林錫喆坐直。注書二員未差。假注書趙衍德仕直鄭萬始藥院直。事變假注書馬思仁仕。
정조 6년
大駕詣北苑。入幕次後。奎章閣政院玉堂藥房口傳問安。答曰。知道。望拜禮罷後。奎章閣政院玉堂藥房口傳問安。答曰。知道。仍詣大報壇。入齋室後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 6년
傳于林錫喆曰。下直守令留待。
정조 6년
傳于趙時偉曰。軍士防承旨入侍。
정조 6년
有政。吏批。判書李性源進。參判鄭一祥進。參議未差。承旨林錫喆進。以李命植爲判尹。金華鎭爲內局提調。趙時淳爲戶曹佐郞。任時習爲刑曹佐郞。柳明渭爲永禧殿令。
정조 6년
兵批。判書金熤病。參判徐有寧病。參議金宇鎭病。參知柳誼入直進。承旨趙時偉進。無政事。
정조 6년
傳于林錫喆曰。二十五日次對。進定於明日。
정조 6년
傳于林錫喆曰。推考房承旨入侍。
정조 6년
傳于林錫喆曰。輪番之任。職務相妨。副摠管李崇祜。兼帶金吾許遞。
정조 6년
徐有防。以禮曹言啓曰。因大臣聯名箚子。秋展謁。以念後涓日事。批下矣。更令日官推擇吉日。則今七月二十二日二十四日俱吉云。以何日定行乎。敢稟。傳曰。以二十九日爲之。
정조 6년
林錫喆。以弘文館言啓曰。校理金載人。旣有只推之命。卽爲牌招察任。何如。傳曰。允。
정조 6년
趙時偉。以訓鍊都監言啓曰。今此大報壇擧動時。依傳敎。廣智營入直軍五十名。北營入直標下軍四十名。將官率領。墻外環衛。大將臣具善復。營門前路祗迎。而廣智營北營。旣是字內。故出用之時。不爲請出標信。還宮後。待標信解嚴。還入直之意。敢啓。傳曰。知道。
정조 6년
趙時偉。以禁衛營言啓曰。今此大報壇擧動時。訓鍊都監廣智營北營入直軍字內宮墻。旣已環衛。則西營字內宮墻空虛。事甚疎虞。依訓鍊都監例。西營入直軍四十名內。十四名宮墻頹圮諸處。前已除出把守矣。所餘軍二十六名。除標信除出。元入直哨官率領。與前把守軍。合力分排環衛。而還宮後。待標信解嚴還入直。何如。傳曰。允。
정조 6년
李在學。以義禁府言啓曰。都摠府都摠管西春君爗。副摠管吳載熙。都事鄭殷誠金峻岳。宣仁門守門將權聖鎭等。拿囚之意。敢啓。傳曰。捧供以聞。
정조 6년
又以義禁府言啓曰。罪人南柱老。減死定配禁錮等節。參考法典草記事。命下矣。保放罪人南柱老。咸鏡道吉州牧減死定配。以傳敎內辭意。具罪目。依例發遣府書吏。押送配所。而取考律文。則大明律在官求索借貸人財物條有曰。凡監臨官吏。求索借貸所部內財物者。計贓准不枉法論。强者准枉法論云。而他餘法典。亦無贓罪中禁錮之文矣。敢啓。傳曰。知道。
정조 6년
林錫喆。以義禁府言啓曰。時囚罪人李柱國。姑爲附過放送。更鼓已深。擧行後。草記事。命下矣。李柱國依下敎附過放送之意。敢啓。傳曰。知道。
정조 6년
壬寅七月二十一日卯時。上詣春塘臺。皇壇望拜禮擧動時。行都承旨嚴璹。左承旨徐有防。右承旨李在學。左副承旨趙時偉。右副承旨沈念祖。同副承旨林錫喆。假注書趙衍德鄭萬始。記注官金健修金鳳顯。以次隨駕。上具翼善冠衮龍袍。乘輿出協陽門。由建陽門靑陽門至小次前。通禮跪請降輿。上降輿。通禮前導入小次。命祗迎大臣入侍。領議政徐命善。左議政洪樂性。右議政李福源。以次進伏訖。命善曰。調攝餘勞動。聖體。若何。上曰。無損矣。上曰。罪人何時當入來耶。命善曰。明日夜間。似當入來矣。命退。命善等退出。上具翼善冠黑圓領袍以出。通禮跪請乘輿。上乘輿至帳殿前。通禮跪請降輿。上降輿。通禮前導詣拜位。通禮跪請四拜。上四拜。通禮跪請跪。上跪。司香進香案前跪三上香。通禮跪請俯伏興平身。上俯伏興平身。通禮跪請四拜。上四拜。上曰。香爐香盒。有刻字乎。時偉曰。爐則刻魚變成龍四字。盒則刻內壇外郊四字云矣。上曰。爐盒出自何處乎。時偉曰。出自皇朝云矣。通禮前導至乘輿所。跪請乘輿。上乘輿。由金馬門出永肅門明禮門。詣朝宗門外。通禮跪請降輿。上降輿。通禮前導詣奉室前。跪請四拜。上四拜。詣奉室奉審訖。仍詣壇上奉審訖。還詣奉室。命下直守令入侍。公山判官朴始榮。承命進伏。上曰。本州罪人事情。爾果知之否。始榮曰。大體則略聞。而未能詳知矣。上曰。爾見大臣。詳聞其委折而下去。可也。命退。始榮退出。上改具翼善冠衮龍袍以出。通禮跪請乘輿。上乘輿。由進善門肅章門還內。諸臣以次退出。
정조 6년
壬寅七月二十一日辰時。上御誠正閣。藥房三提調入侍時。都提調鄭弘淳。提調鄭民始。副提調嚴璹。假注書趙衍德。記注官金鳳顯。別兼春秋徐龍輔。醫官吳道炯丁文壽。以次進伏訖。弘淳曰。俄者勞動後。聖體。若何。上曰。別無所損矣。上曰。泓徵疏語。卿其聞之乎。弘淳曰。臣亦略聞其說。而此是萬古所無之事矣。民始曰。逆白上疏。卽往牒所無之賊。而今此泓徵。可謂十倍於此矣。上曰。湯武之臣。不敢私其君云者。指意極凶獰矣。民始曰。今則不逞之徒。專事詬辱。出於血戰。誠極痛惡矣。上曰。權哥果是何許人也。璹曰。聞是權緦之從孫云矣。弘淳曰。湯劑姑未時及。故不得陪入矣。上曰。差晩後以差備入之。可也。弘淳曰。至明日爲五貼。更待診候。以爲停止。宜矣。上曰。卿等連日入來。亦涉太勞。當以差備召見醫官矣。弘淳曰。臣等本無效勞。聖敎誠過重矣。俄聞提調方有私故。有難行公矣。命書傳敎曰。提調聞有實故。許遞。政官牌招。開政差出。命退。諸臣以次退出。
정조 6년
壬寅七月二十一日巳時。上御誠正閣。軍士房承旨入侍時。左副承旨趙時偉。假注書趙衍德。記注官金鳳顯。別兼春秋鄭東浚。以次進伏訖。上命書榻敎曰。提調入侍。賤臣承命出。與鄭民始偕入進伏。又命書榻敎曰。推考房承旨入侍。鳳顯承命出。與李在學偕入進伏。上曰。泓徵事。尙覺痛駭矣。民始曰。古或有謀逆之賊。而今此泓徵。登諸章奏。直爲說去。究其情狀。不勝萬萬痛惡矣。上曰。今則名義紀綱。可謂掃地無餘矣。民始曰。此而歇治。不逞之徒。必當接蹤而起。殿下雖欲鎭安爲心。更無顧惜者矣。上曰。此莫非朝廷見輕之致也。民始曰。此實群下不善懲討之致矣。上曰。推案未修秩。從速修入。可也。命退。諸臣以次退出。
정조 6년
壬寅七月二十一日未時。上御誠正閣。禮房承旨入侍時。左承旨徐有防。假注書趙衍德。記注官金健修金鳳顯。以次進伏訖。上曰。檢校直閣待敎入侍事。分付。賤臣承命出。與徐鼎修徐龍輔偕入進伏。上曰。分校堂上。盡爲來待乎。有防曰。或有來待。或有未及者矣。上曰。待下敎更爲入來事。分付。賤臣承命出傳。命有防讀奏公事。仍命書判付訖。命退。諸臣以次退出。
정조 6년
壬寅七月二十一日申時。上御誠正閣。軍士房承旨與原任一提學入侍時。奉朝賀徐命膺。左副承旨趙時偉。假注書趙衍德。記注官金健修金鳳顯。以次進伏訖。上曰。推考房承旨。何以出去乎。時偉曰。以式暇出去矣。命書傳敎曰。推考房承旨牌招入直。上曰。太室奉安條。以筵說入錄。好矣。命膺曰。自世宗。以下載錄。宜矣。上曰。卿其從好爲之。命膺曰。經國大典告成後。果有載錄之規。依此爲之。誠得宜矣。上曰。如是入錄。則可謂開卷瞭然矣。命膺曰。果然矣。上曰。泓徵疏語。卿其聞之乎。命膺曰。臣昨入闕中。略聞其槪。而世道人心。若是凶險。實無可言矣。天網雖曰太寬。若有一分秉彝。豈可戴天履地。作此凶悖之擧。思之及此。不勝懍然矣。上曰。世道人心。何以至此耶。命膺曰。逆澤凶白。不用典刑。故一種不逞之輩。不畏國法而然矣。上曰。湯武之說。實是往牒所無矣。命膺曰。此與澤白。先後和應。梟腸獍肚。一串貫來者也。第以堯舜之世言之。猶未化四凶之惡。今玆聖念。雖出鎭安二字。此等劇逆。不可暫時容貸矣。命命膺先退。上曰。提調入侍事。分付。賤臣承命出。與金華鎭偕入進伏。華鎭曰。勞動之餘。聖體。若何。上曰。一樣矣。上曰。罪人明當上來乎。時偉曰。計其程途。可以上來矣。上曰。近不用刑。故徒損國體矣。華鎭曰。非渠獨辦。必有指嗾。覈得端緖後。卽施邦憲。宜矣。上曰。罪人上來後。更當移蹕以問矣。時偉曰。慶熙宮宮墻。多致頹圮。見甚疎虞。卽令修築。宜矣。上曰。戶判躬審後。隨處修改。可也。命退。諸臣以次退出。
정조 6년
壬寅七月二十一日初更五點。上御誠正閣。推考房承旨入侍時。右承旨李在學。假注書鄭萬始。記注官金健修金鳳顯。以次進伏訖。上曰。注書修正。昨日筵說乎。賤臣對曰。出草本而未及修正矣。上曰。草本持入。可也。賤臣承命出持入。上曰。今夜修正。明日呈納。可也。上曰。當直都事姓名知入。賤臣承命出。回奏曰。蔡敏恭云矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐直。左副承旨金宇鎭坐。右副承旨李世奭坐。同副承旨徐鼎修坐。注書趙興鎭藥院直李祖承仕直。事變假注書馬思人仕。
정조 6년
徐鼎修啓曰。假注書鄭晩始。身病猝重。勢難察任。今姑改差。何如。傳曰。允。
정조 6년
傳于金宇鎭曰。推考房承旨入侍。
정조 6년
吏曹口傳政事。趙興鎭李祖承爲注書。
정조 6년
金宇鎭啓曰。卽者議政府錄事來言。領議政徐命善。右議政李福源。以爲筵敎之下。萬萬惶懍。求死不得。走伏金吾門外。恭俟嚴誅云。仍納命召。何以爲之。敢稟。傳曰。知道。朝家之急於鎭安。近來所謂討逆。屬之不屑。提敎之科。率以含糊爲主。是豈沒料量而然哉。至於日昨湖賊所投之書。簒逆之謀。詬罵之說。遠而爲獜亮之倀鬼。近則是澤白之部落。推以當理。凡我在廷之臣。似皆誓不共戴之不暇。今乃反是。小大恬嬉。有難容弛忽之形。無憤迫痛惋底意。外面氣像。雖謂之和平。可也。然不當和平而和平。是何異於厝火積薪。寢其上也。大抵推心置腹。所可當念。認賊爲子。亦豈不戒。此箇事理。對卿等前後言之。不啻斷斷。卿等若念予至意苦心。承佐下風。則世道人心之壞溺。豈至於是。俄筵云云。亦非得已。王章國綱。同就陵夷。已至莫可收拾。比丙丁之討逆治獄。又不知落下幾層。此無他。卿等不善對揚之致。予無慰譬之語焉。卿等少加振勵。以扶將顚之國勢事。遣史官傳諭。仍傳命召。勿待命事。亦爲傳諭。
정조 6년
金宇鎭啓曰。卽者中樞府錄事來言。領中樞府事金尙喆。以爲伏聞筵敎。不勝震懍。走伏金吾。恭俟嚴命云。係是大臣去就。敢啓。傳曰。卿自引年以後。一切朝事。不欲與聞。予所知之。但於此等鬧端。輒事引義。在卿不已苦乎。安心勿辭。卽爲入侍。聽予朝筵未罄之蘊事。遣史官傳諭。
정조 6년
徐鼎修啓曰。卽者義禁府都事來言。領府事金尙喆。判府事鄭存謙。今方待命於金吾門外云矣。係是大臣去就。敢啓。傳曰。知道。
정조 6년
金宇鎭啓曰。卽者中樞府錄事來言。判府事李徽之。以爲同罪獨免。萬萬惶隕懍懍。走伏金吾。恭俟嚴誅云矣。係是大臣去就。敢啓。傳曰。知道。卿之數無他心。曾所稔知。豈有一分歇後於懲討而然哉。至於處分之一爲一否。實有斟量。卿則無前後異撜之失。又不親承賓筵筵敎。在卿毫無可引之端。安心勿待命事。遣史官傳諭。
정조 6년
李在學啓曰。卽者義禁府都事來言。判府事李徽之。今方待命於金吾門外云。係是大臣去就。敢啓。傳曰。勿胥命。批答書下已久之後。始入此啓辭。當該都事拿處。
정조 6년
李在學啓曰。卽者議政府錄事來言。領議政徐命善。右議政李福源。以爲罪負至重。鈇鉞猶輕。及奉批旨。尤萬萬震懍。罔知置身之所。雖承勿待命之敎。不敢晏然退處。仍爲待命於金吾門外。又使錄事來納命召。何以爲之。敢稟。傳曰。如無批旨中云云。將欲退處乎。所謂退處。卽謂公堂乎。抑謂私室乎。天下事不進則退。自卿等已占退處二字。何有於僚相。何有庶官。重爲之嘅咄。卿等勿胥命事。遣史官傳諭。仍傳命召。
정조 6년
李在學啓曰。卽者義禁府都事來言。領議政徐命善。右議政李福源。今方待命於金吾門外云。係是大臣去就。敢啓。傳曰。知道。
정조 6년
李在學啓曰。卽者中樞府錄事來言。判府事鄭存謙。以爲伏聞筵敎。萬萬震懍。走伏金吾門外。恭俟鈇鉞之誅云矣。係是大臣去就。敢啓。傳曰。筵敎則震懍。國事則不震懍乎。暇豫幾日。胡然煩聒。實不勝爲卿等慨然。卿等試思之。卿等簉公而無言。退朝而無言。果無馴致釀成之歎乎。却步於公議者誰也。回戀其宿處。誰也。噫。主辱臣死。雖不可責之於今日廷臣陰謀竊發。禍機綻出。而息偃在床。談笑度過。何乃太無嚴然。苟欲康濟。非一葦可抗。安心勿待命事。遣史官傳諭。
정조 6년
李在學啓曰。卽者中樞府錄事來言。判府事鄭存謙。批旨之下。萬萬震迫。求死不得。仍爲席藁胥命云矣。係是大臣去就。敢啓。傳曰。適於卿胥命之批。雖有云云。蓋道時任批中未盡之蘊也。此非獨指卿一人之謂。則卿之擔當引義。無乃意外之擧耶。安心勿待命。卽爲入侍事。遣史官傳諭。
정조 6년
傳于徐鼎修曰。當該承旨。先遞差後禁推。前望單子入之。
정조 6년
傳于徐鼎修曰。同義禁前望單子入之。
정조 6년
傳于徐鼎修曰。同副承旨許遞。前望單子入之。新除授承旨。牌招入侍。
정조 6년
承旨前望單子入之。金宇鎭徐鼎修落點。
정조 6년
三司前望單子入之。大司憲徐有隣。大司諫沈念祖。司諫朴天行。掌令權宋銓。持平李魯春李秀夏。正言李祖源。校理李泰永權以綱尹東晩。副校理尹行元。副修撰李敬一趙城鎭落點。
정조 6년
吏曹口傳政事。尹得愚爲禁府都事。
정조 6년
有政。吏批。判書李性源進。參判鄭一祥進。參議未差。左承旨徐有防進。以鄭民始爲禮曹判書。尹孝寬爲顯陵令。李蓍漢爲禮賓主簿。徐鼎修爲兵曹參議。
정조 6년
兵批。判書金熤病。參判徐有寧病。參議未差。參知柳誼入直進。右承旨李在學進。以海溪君爲都摠管。李漢泰爲副摠管。南樀爲守門將。柳光斗爲武兼。
정조 6년
傳于徐有防曰。留待大臣入侍。
정조 6년
傳于李在學曰。承旨入侍。
정조 6년
李在學。以義禁府言啓曰。禁府時囚保放後。草記事。命下矣。時囚罪人爗吳載熙鄭殷誠金峻權聖鎭等。依傳敎保放之意。敢啓。傳曰。知道。
정조 6년
壬寅七月二十二日辰時。上御誠正閣。大臣備局堂上。引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行判尹李命植。右參贊鄭尙淳。兵曹判書金熤。工曹判書徐有慶。吏曹判書李性源。禮曹判書徐有隣。刑曹判書鄭昌聖。咸春君李昌運。行副司直李邦一。兵曹參判徐有寧。吏曹參判鄭一祥。行副司直蔡弘履。禮曹參判金文淳。大司憲金履素。大司諫李敬玉。司諫徐有成。掌令魚錫齡李夔。持平柳協基黃仁炫。正言韓用龜。校理金履正。修撰尹尙東。右承旨李在學。左副承旨趙時偉。假注書鄭萬始。事變假注書馬思仁。記注官金健修金鳳顯。以次進伏訖。上命大臣進前。命善曰。昨日勞動之餘。聖體。若何。上曰。無損矣。上曰。今日次對。有可問者。有可言者。今日卿等。背世忘時乎。忘身殉國乎。以今朝象。爲何如也。命善曰。惶懍罔措。不知攸達矣。上曰。頃日次對。千言萬語。亹亹不已者。一則蕩滌。二則鎭安。而卿等之體念。曾未數日。又生古今所無之變。卿等豈有見我之面乎。予則雖冒忝丕丕之基。而在卿等道理。豈不當逆折奸萌乎。左相性拙慈諒。而有不可知之事。至親一也。在同堂則嚴於懲討。在異姓則忽於懲討。丙丁間沬血飮泣者。今何爲而不然耶。日前賓筵。有所提及。而自家初不引咎。臺諫亦無所言。今之大臣。固難以古道責之。而以名則大臣。以位則具瞻。雖難盡心職分。亦當應文備數。而何其太平看過。一日二日。使鎭安之道不成。恐與頃日次對之意。一切相反到此。不可無處分。左相出去。可也。樂性退出。上曰。領相亦以順便爲主。僚席之間。亦無相規之語。領相亦爲退去。備堂亦何面次對乎。退去。可也。命善等退出。履素等欲陳避嫌。上曰。臺諫何去。今始避嫌乎。又已離次。豈可復有所陳也。履素等退出。上曰。世道無可爲也。命書傳敎曰。今之大臣。雖未遽若古之大臣。然其位則具瞻。其責則董正。而今乃擧措之際。多失其當。致使物情。愈久而愈無止泊。惜乎大臣之辜負大矣。至於向來箚事。竊附無隱之意。日前賓筵。略有云云。而自家迄稽自引之擧。僚席亦無規警之語。世亦皆以大臣箚擧。爲當然底事。予則以爲。所係誠云不輕。予於此。又有莫曉者。大臣之前後處事。殆近兩截。不免薄於所厚。厚於所薄之歎。抑有甚般涇渭而然乎。否則決知出於差忽警動故耳。予方事事鎭安。或恐一人之傷損。而此等處。亦難一味含默。以貽世道無窮之憂。左議政洪樂性。姑先罷職。賤臣承命出傳。上曰。軍士房承旨先退。藥房入侍事。分付。時偉承命出傳。都提調鄭弘淳。提調金華鎭。副提調嚴璹。醫官吳道炯丁文壽。以次進伏訖。弘淳曰。醫官待令。使之診察聖候。若何。上曰。診察。可也。道炯診察後。伏奏曰。左三部則脈道平緩。右三部則似沈弱矣。文壽診察後。伏奏曰。左三部則脈道完實。而右三部則果微弱矣。上曰。湯劑將何以爲之乎。道炯曰。前方中去枳殼。減黃連五分。香附子三分。似好矣。命書榻敎曰。進御加味六和湯。前方中去枳殼。減黃連五分。香附子三分。自今日煎入。又命書傳敎曰。禁府時囚罪人。保放後。草記。賤臣承命出傳。命退。諸臣以次退出。
정조 6년
行都承旨嚴璹藥院直。左承旨李在學坐。右承旨金宇鎭坐直。左副承旨沈有鎭未肅拜。右副承旨李世奭坐。同副承旨徐鼎修坐直。注書趙興鎭藥院直李祖承仕直。事變假注書馬思仁仕。
정조 6년
金宇鎭啓曰。庭鞫爲之事。命下矣。時原任大臣命招。金吾堂上。兩司諸臺。左右捕將。竝卽牌招。何如。傳曰。允。
정조 6년
沈有鎭啓曰。領議政徐命善。右議政李福源。依下敎來待矣。傳曰。入侍。
정조 6년
李世奭。以訓鍊都監言啓曰。因兵曹啓下節目。今此慶熙宮庭鞫時。本局砲手一百名。將官率領。布帳外環衛。一百名將官率領。罪人結幕處守直。五十名各門分把。雜人一切嚴禁。而事畢後。除標信解送之意。敢啓。傳曰。知道。
정조 6년
傳于李世奭曰。吏房承旨入侍。
정조 6년
有政。吏批。判書李性源。參判鄭一祥進。參議未差。同副承旨徐鼎修進。以徐有防爲吏曹參議。金熙采爲兵曹佐郞。嚴思晩爲軍資正。丁志德爲尙衣別提。金履中爲龍仁縣令。金熤爲司宰提調。趙鼎鎭爲兵曹參知。
정조 6년
兵批。判書金熤病。參判徐有寧病。參議未差。參知柳誼入直進。右副承旨李世奭進。以林錫喆爲副司直。
정조 6년
以承旨有闕政事。取稟。傳于金宇鎭曰。前望單子入之。
정조 6년
金宇鎭。以義禁府言啓曰。今此庭鞫時。本府都事。當爲備員。出使都事兪靖柱。卽令該曹口傳相換。何如。傳曰。允。
정조 6년
吏曹口傳政事。禁府都事兪靖柱。軍資奉事兪漢紀相換。
정조 6년
傳于徐鼎修曰。新除授捕將。卽爲牌招。勿出朝報。
정조 6년
以前承旨趙時偉禁推傳旨。傳于金宇鎭曰。分揀。勿出朝報。
정조 6년
金宇鎭。以義禁府言啓曰。今此庭鞫時。假都事十員。令該曹依例差出。何如。傳曰。允。
정조 6년
金宇鎭。以義禁府言啓曰。今此庭鞫時。罪人往來之際。例有軍兵排圍之事。令訓鍊都監擧行。何如。傳曰。允。
정조 6년
壬寅七月二十三日午時。上御誠正閣。左副承旨同副承旨入侍時。左副承旨金宇鎭。同副承旨徐鼎修。記事官李祖承。別兼春秋徐龍輔鄭東浚。以次進伏訖。上曰。前一直提學入侍。賤臣承命出。與前一直提學鄭民始偕入進伏。上曰。推案催促持入。賤臣承命持入。命讀奏推案。仍命書判付訖。命退。承史以次退出。
정조 6년
壬寅七月二十三日未時。上御誠正閣。同副承旨入侍時。同副承旨徐鼎修。記事官李祖承。別兼春秋徐龍輔鄭東浚。以次進伏訖。上曰。前一直提學入侍。賤臣承命出。與前一直提學鄭民始偕入進伏。上曰。注書出去。推案催促入之。賤臣承命出還入。奏曰。宣傳官持推案來待閤外矣。上曰。入之。宣傳官一員。又爲待令。賤臣承命出。持推案以入。命鼎修讀奏訖。仍命書判付。上曰。推案卽爲出給。推案去來。連爲催促。庭鞫進不進單子。亦爲書入事。分付。命退。諸臣以次退出。
정조 6년
壬寅七月二十三日戌時。上御誠正閣。同副承旨入侍時。同副承旨徐鼎修。記事官李祖承。記注官金鳳顯。別兼春秋金載瓚。以次進伏訖。上曰。閣中事。付諸下輩。無異政院。安有委任之意耶。鼎修曰。閣吏則稍勝於院吏。而規模未定。每有如此之弊。諸閣臣方以此惶悚矣。命退。承史以次退出。
정조 6년
行都承旨嚴璹隨駕宿。左承旨李在學隨駕直。右承旨金宇鎭隨駕直。左副承旨沈有鎭隨駕宿。右副承旨未差。同副承旨徐鼎修隨駕宿。注書趙興鎭隨駕宿李祖承隨駕直。事變假注書馬思仁仕。
정조 6년
傳于金宇鎭曰。承旨入侍。
정조 6년
傳于金宇鎭曰。藥房入侍。
정조 6년
金宇鎭啓曰。新除授禁衛大將李敬懋。自鄕上來云。卽爲牌招。傳授命召。何如。傳曰。允。
정조 6년
以正言李祖源。修撰尹東晩牌不進罷職傳旨。傳曰。只推。
정조 6년
以禁府都事蔡敏恭拿處傳旨。傳曰。分揀。
정조 6년
傳于金宇鎭曰。工曹判書徐有慶。分提調差下。使之守宮。
정조 6년
以親鞫處所。取稟。傳于金宇鎭曰。勿論此闕彼闕。如許凶賊。豈累闕庭。且有已例。敦化門稍近公廨爲之。
정조 6년
金宇鎭啓曰。親鞫爲之事。命下矣。宮城扈衛。何以爲之。敢稟。傳曰。置之。
정조 6년
李在學啓曰。今日親鞫時。禁府堂上。不可不備員。新除授知義禁徐有隣。卽爲牌招。何如。傳曰。允。
정조 6년
傳于李在學曰。禁御兩營留陣。依例爲之。留營置之。
정조 6년
同義禁前望單子入之。徐有隣落點。
정조 6년
李在學啓曰。知義禁徐有隣。時無職名。令該曹口傳付軍職。何如。傳曰。允。
정조 6년
兵曹。以徐有隣爲副司直。
정조 6년
傳于金宇鎭曰。右副承旨許遞。前望單子入之。
정조 6년
以趙衍德爲假注書。守宮。
정조 6년
吏曹口傳政事。以趙時偉爲兵曹參議。
정조 6년
兵曹。以沈頤之爲副司直。
정조 6년
李在學。以義禁府言啓曰。今此庭鞫時。本府都事。當爲備員。而都事蔡敏恭。有拿處之命。故方在待命所。不得進參。爲先改差。其代。令該曹口傳差出。何如。傳曰。允。
정조 6년
李在學。以義禁府言啓曰。今此庭鞫時。本府都事。不可不備員。出使都事兪漢紀。令該曹口傳相換。何如。傳曰。允。
정조 6년
吏曹。禁府都事兪漢紀。北部奉事尹光柱相換。
정조 6년
金宇鎭。以義禁府言啓曰。洪忠前監司洪秀輔拿囚之意。敢啓。傳曰。鞫獄方張。姑難取招。保放獄事收殺後。還囚捧供。
정조 6년
李在學。以兵曹言啓曰。今此親鞫時。侍衛禁軍。幾番磨鍊。設布帳外環圍軍兵及各門把守。以何營軍兵。幾哨磨鍊。而罪人結幕處排立軍。亦以幾哨磨鍊擧行乎。敢稟。傳曰。禁軍入直外。六番隨駕。布帳外環圍軍兵。各門把守軍兵。以隨駕營步軍三哨留陣留營步軍各一哨爲之。結幕處排立軍。以御營軍一哨爲之。
정조 6년
沈有鎭。以兵曹言啓曰。親鞫時。本曹堂上侍衛當備員。而參知陞降單子未下。故不得行公。竝卽牌招。以爲備員之地。何如。傳曰。允。
정조 6년
金宇鎭。以禁衛營言啓曰。因宣傳官李儒敬口傳下敎。西營入直軍四十名內十四名。宮墻頹圮諸處。前已把守矣。所餘軍二十六名內十三名。本營入直騎士二十五人內十三人。京標下軍二十五名內十三名。鄕軍三十七名內十八名。除標信各該將官領赴訓鍊都監陣。西營哨官崔喜謙。本營騎士將朴宗郁。率領所餘元入直軍。代直之意。敢啓。傳曰。知道。
정조 6년
金宇鎭。以禁衛營言啓曰。依下敎武藝別監等處。炊飯分饋之意。敢啓。傳曰。知道。
정조 6년
弘文館校理權以綱。副校理尹行元。副修撰李敬一趙城鎭等啓曰。伏以。噫嘻。痛矣。國家之治逆不嚴。而人心無所懲畏。朝廷之隄防漸弛。而凶賊日益跳踉。至於近日逆變而極矣。湖賊凶書。又踵澤白而起。則其爲驚心痛骨。尤不忍言。此賊之凶謀逆節。行將究竟於庭鞫之時。臣等姑且忍憤以竢。而噫。彼最翊。卽澤白之窩窟根柢也。兩賊罵日之凶言。滔天之逆節。皆是最翊之所指使。鞫招明白。萬目咸覩。凡有秉彝者。孰不欲手磔口臠。而惟彼洪樂性李徽之。以伊時參鞫大臣。目見逆節之昭著。乃於諸相之聯箚也。强引戚屬之嫌。至有各箚之擧。遣辭囫圇。殆若立異。不念滅親之義。甘犯護逆之科。揆以執跡之論。難逭負國之罪。昨日三司請討之啓。實出於共公之憤。大同之論。謂之晩時則可矣。至若因上敎進退之敎。萬萬不然者。而不惟不賜允從。乃反摧折之譴罷之。臣等聚首愕眙。誠未料處分之過中。一至於此。且旣發之啓。未及畢陳。遽命退出。事旣無前。弊實關後。臣等尤不勝憂歎。伏願聖明。亟加三思。特允三司懲討之啓。還收諸臣罷職之命。以嚴王綱。以光聖德焉。取進止。答曰。省箚具悉。已諭矣。
정조 6년
壬寅七月二十四日午時。上御誠正閣。藥房三提調入侍時。都提調鄭弘淳。提調金華鎭。副提調嚴璹。記事官李祖承。記注官金健修金鳳顯。以次進伏訖。弘淳等曰。連日酬應。聖體。若何。上曰。一樣矣。弘淳等曰。王大妃殿氣候。若何。上曰。一樣矣。弘淳等曰。惠慶宮氣候。若何。上曰。一樣矣。弘淳奉進湯劑。上進御訖。弘淳等請診候。上曰。置之。上曰。推考房承旨入侍。出榻敎賤臣承命出。與推考房承旨李在學。偕入進伏訖。上曰。海西按覈使。須用資高人差遣。好矣。弘淳曰。聖敎誠然矣。命書榻敎曰。前監司沈頤之。蕩滌敍用。仍令該曹口傳付軍職。命書傳敎曰。海伯密啓來到。不可不另行按査。前監司沈頤之。黃海道按問使差下。當日辭朝。命退。諸臣以次退出。
정조 6년
壬寅七月二十四日未時。上御誠正閣。前一直提學入侍時。前一直提學鄭民始。左承旨李在學。記事官李祖承。記注官金健修金鳳顯。以次進伏訖。上曰。獄事。果何如。在學曰。欲吐還呑。凶獰叵測。未有如此賊之抵賴。恐難以推鞫得情矣。命書傳敎曰。推案猶不分明。召見鞫廳承旨。始聞賊泓千萬古所無之窮凶極惡。絶悖不道之凶言。聞此不覺骨靑膽掉。渠供中桀紂湯武之說。非不凶惡。事屬予躬之故。猶屬委官。及聞此說。豈可一刻遲延。賊泓當親鞫。以此卽爲分付鞫廳。烙刑。己巳以後。許其不用。及戊申凶賊之出。尙猶復用。況此賊乎。此則從當下敎。預令禁府知悉。命書榻敎曰。訓將率馬步軍兵。隨駕環衛。又命書榻敎曰。門路以協陽門爲之。命退。諸臣以次退出。
정조 6년
壬寅七月二十四日申時。上詣禁衛營。親鞫入侍時。行都承旨嚴璹。左承旨李在學。右承旨金宇鎭。左副承旨沈有鎭。右副承旨李世奭。同副承旨徐鼎修。記事官趙興鎭李祖承。別兼徐龍輔鄭東浚。以次侍立訖。上具翼善冠衮龍袍。乘輿出協陽門。由敦化門詣禁衛營陞座訖。上曰。李時秀爲假承旨。使之守宮。新除授兵曹參議趙時偉。卽爲牌招。使之守宮。賤臣承命出傳。上曰。參鞫諸臣竝入侍。賤臣承命出。與領府事金尙喆。判府事鄭存謙。領議政徐命善。領敦寧鄭弘淳。右議政李福源。判義禁李命植。知義禁徐有隣。同義禁李崇祜。大司諫沈念祖。司諫朴天行。掌令權宋銓。持平李魯春李秀夏。正言韓用龜偕入進伏。上曰。問目卽爲草出。罪人泓徵上之。問目供辭。在事變日記尙喆等曰。臣等不忠無狀。連日按獄。終未究覈。致有親臨訊囚之擧。誠不勝惶悚矣。上曰。極爲獰猂矣。今已承款。姑爲下府。上降座入大次。諸臣口傳問安。以次退出。
정조 6년
行都承旨嚴璹本院進。左承旨李在學坐直。右承旨金宇鎭坐。左副承旨沈有鎭坐直。右副承旨徐鼎修坐。同副承旨李時秀坐。注書趙興鎭仕李祖承仕直。事變假注書馬思仁仕。分注書趙衍德藥院直。
정조 6년
傳于李在學曰。推考房承旨入侍。
정조 6년
李在學。以兵曹言啓曰。昌慶宮入直禁軍及東所北所入直衛將。仍爲入直之意。敢啓。傳曰。知道。
정조 6년
李時秀。以戶曹言啓曰。卽接廣興倉所報。則今八月朔祿牌請受次。倉官進去于判府事李徽之所住處。則以爲。方在臺啓中。祿牌不爲出給云。何以爲之。敢啓。傳曰。更令倉官輸送。
정조 6년
李在學。以前監役李顯模拿囚草記。傳曰。所捉書札。不過謄傳時奇別。無究覈之端。放送後。草記事。分付。
정조 6년
李在學。以義禁府言啓曰。卽下傳敎。有時囚罪人李顯模。放送後。草記之命。顯模尙未及一番納供。則所坐之輕重淺深。有不可知。而謄傳時奇於六寸謫所者。事已難測。況逆澤窮凶絶悖之疏語。節取數句。竝與大臣待命之事。而敢爲筆之於書。遠報千里之外者。萬萬駭痛。仍爲嚴囚。詳覈處置。何如。傳曰。至親之間通報時。元非可罪之事。被謫者。況非係關逆獄者乎。然未知書中辭語之如何。依施於拿問之啓矣。更令該房取見執捉之書。則抄錄條件。無非等閒說話。至於下語。果無礙眼處。以此窮覈。反欠重獄體之意。依初下敎。卽爲擧行。
정조 6년
李在學。以義禁府言啓曰。時囚罪人李顯模。依當初下敎。卽爲擧行事。命下矣。李顯模依當初下敎。放送之意。敢啓。傳曰。知道。
정조 6년
以禁府泰安郡定配罪人李喆運放送事啓目。傳于李在學曰。放送後。草記。
정조 6년
李在學。以義禁府言啓曰。洪忠道泰安郡下川驛徒三年定配罪人李喆運。放送後。草記事。命下矣。李喆運放送事。分付該道道臣之意。敢啓。傳曰。知道。
정조 6년
李在學。以義禁府都事言啓曰。問事郞廳中。罷散人及時無職名人。令該曹口傳付軍職。使之冠帶常仕。何如。傳曰。允。
정조 6년
金宇鎭。以義禁府言啓曰。罪人有喆。解枷囚以待結末。擧行刑止。待新除堂上出仕草記事。命下矣。罪人有喆。依傳敎解枷囚之意。敢啓。傳曰。知道。
정조 6년
沈有鎭。以刑曹言啓曰。政院都使令定配次。爲先囚禁事。命下矣。依傳敎。承政院都使令車德興。卽爲嚴囚之意。敢啓。傳曰。放。
정조 6년
李在學。以刑曹言啓曰。逆賊有白庶弟有福。自捕廳捉來。姪子仁涵。自咸鏡監營捉來矣。罪人有福。全羅道靈光郡荏子島。罪人仁涵。興陽縣呂島。竝絶島散配。卽爲押送之意。敢啓。傳曰。知道。
정조 6년
李在學。以左右捕盜廳言啓曰。窮凶極惡大逆不道罪人澤徵兄健徵。故其子心臼心約。澤徵兄謙徵。故其子心奭。澤徵孽弟復徵。與其子美得等五名。捉得於江原道江陵地。嚴囚左捕廳之意。敢啓。傳曰。知道。
정조 6년
李在學。以左右捕廳言啓曰。因傳敎。逆賊有白干連罪人申光謙成德浣等。爲先捉得於京畿竹山地。嚴囚左捕廳之意。敢啓。傳曰。知道。
정조 6년
李在學。以大司諫沈念祖。司諫朴天行。掌令權宋銓。持平李秀夏李魯春。正言鄭在信言啓曰。噫。金鍾秀負國護賊之罪。可勝痛哉。聖上之前後恩造。何如也。終始眷毗。何如也。拔擢迢遷。驟至崇班。容覆湔拂。久竊虛名。誠欲圖報。磨放猶輕。而論其立朝事君。則心跡不同。名實各異。中間之附麗元凶。雖因先討而恕罪。畢竟之懷戀宿處。可見本情之難掩。吁亦痛矣。惟其志願旣滿。濫滑滋長。則偃蹇郊坰。顯有玩侮之意。輕視朝廷。多發譏謗之言。有識之竊歎。世道之隱憂。厥惟久矣。試以目下事言之。澤白詬罵之變。往牒所無。最翊指使之惡。鞫案昭在。渠以按獄首堂。凶供逆節。耳聽目擊。而乃於冒暑移蹕。親臨鞫囚之日。稱以與罪人爲戚屬。不可以獄官參鞫。汲汲請暇。望望歸鄕。蓋其意不忍見最中之逮捕。不欲當最中之究問故耳。其心所在。路人皆知。尤可憤痛者。渠以今日北面之人。咫尺筵席。托稱傳說。至以逆澤凶言。謂之名疏。觀周之私室。奬翊尙不免黨逆之罪。則鍾秀之前席稱道。烏得免同惡之律乎。噫。於此一言。可知其爲最翊輩凶徒之所依附。而誑惑邪說。同歸爛漫矣。前日合辭。所謂窩窟中窩窟云者。蓋亦有爲而發也。司直之地。擧擬聲討。而同情之憤。莫可沮抑。則始上縣道之章。强作懲討之語。而只襲大臣之箚語。全無自己之立言。最中之爲澤白窩窟。自有一世之公議。而乃只以安知不三字。周遮彌縫。義翊之所綢繆釀成。已著三司之論列。而初無一言之說到。游辭簸弄。殆若傍觀之譏笑者然。至以有愧滅親四字。欲售漫漶之計。未知渠所愧者。其意何在。當此無前逆變。式日斯生。義理晦塞。人心訛誤之時。如此陰護凶醜之人。不可一日仍置。請行司直金鍾秀。亟令王府嚴鞫得情。施以當律。答曰。人心世道。雖曰無一可恃。希旨樂禍之俗。猶不料若是。其曰痼也。以重臣地處。以重臣眷注。被此負國護賊之名。降重臣數級人。合置何許臼穽乎。先以啓辭中所論列者言之。曰心跡不同。曰名實各異。此則不過是搆捏之言。重臣亦必不以爲引曰附麗元凶云云。爾等雖欲急於陷人。胡不念爲建德報仇之嫌乎。曰懷戀宿處云云。爾等尙敢抉摘近日傳敎中句語。忘擬於此重臣乎。設令指在重臣。爾等不宜臆逆而迎合之。況本意之千萬不近似者乎。重臣之奉老將護。其可曰玩侮。重臣之信心直行。何以謂譏謗。爾等以不參最囚之鞫事。又作重臣之斷案。而此尤有不成說者。如使重臣。歸鄕於最供已出之後。則固有妄率之歎。而若乃罪未露事未著之時。揚揚以判堂。按其獄訊其囚。是豈人情之所可出也。況此重臣。以乞養之蹤。兼程入城。挺身赴坐。所窮詰者澤白也。所鉤獲者最翊也。殫誠效勞之跡。不可與在朝之爾等。比而方之。爾等試思之。寧無知愧。寧無知愧乎。至如筵席之托稱傳說。謂澤疏以名疏事。此亦因上敎而答對也。大抵白書未上。澤供不出之前。人之只就逆澤初疏而驟看者。孰不曰道人所難道云云乎。以是予對重臣言。誑惑之害。甚於詬罵。重臣亦曰爲然。歷敍雲若翼輩誑惑之害。亦皆隨問而隨答。在重臣。有甚可罪之端乎。又於日前重臣討逆疏中。以安知不三字。歸諸周遮之科。爾等口氣。無幾於莫須有耶。又以有愧滅親四字。斥以漫漶之計。爾等有甚深怨積憾於重臣。而不恤蹲沓之戒乎。噫。世道壞亂。人心陷溺。以今之時。爲今之計。政宜會心聚精。最不韙者。略加警勵。餘皆處等愛護。一日二日。持此不懈。則月計雖不足。歲計必有餘。庶免抗捏之形。幾致求和之像矣。予以是。日前賓筵。言之諄複。而未幾又有此惹鬧之擧。到今思之。不如不言之爲愈。爾等若不卽停此啓。是亂我治敎也。
정조 6년
壬寅七月二十五日卯時。還宮入侍時。行都承旨嚴璹。左承旨李在學。右承旨金宇鎭。左副承旨沈有鎭。右副承旨徐鼎修。記事官趙興鎭李祖承。別兼徐龍輔鄭東浚。以次侍立訖。上曰。大臣入侍。賤臣承命出。與領議政徐命善。判府事李徽之。領敦寧鄭弘淳。左議政洪樂性。右議政李福源偕入進伏。上命在學讀奏罪人結案。上曰。措語猶未分明。還內後。罪人處。更爲盤問釐正。可也。兵曹判書金熤曰。銅龍門入直軍及五衛將事。極爲駭然矣。上曰。此則自兵曹決治。好矣。上命宣傳官曰。當還宮。以此標信。除出諸色軍兵。可也。上降座乘輿。出禁衛營大門。由敦化門入協陽門還內。諸臣口傳問安訖。以次退出。
정조 6년
壬寅七月二十五日戌時。上御誠正閣。左承旨入侍時。左承旨李在學。記事官李祖承。記注官金健修金鳳顯。以次進伏訖。上曰。今日新除授承旨。何不仕進乎。在學曰。姑無出牌之命矣。上曰。然則何不警咳乎。命書榻敎曰。新除授承旨。牌招察任。命退。承史以次退出。
정조 6년
壬寅七月二十五日三更五點。上御誠正閣。推考房承旨入侍時。左承旨李在學。記事官李祖承。記注官金健修金鳳顯。以次進伏訖。上命書傳敎曰。出入近密之人。異於疎逖之蹤。今番諸臺前望。皆以在京人點下者。予意已有在焉。至於諫長之特除。正爲息鬧也。今日擧措。果何意思。使重臣眞有負國護賊之罪。如諫長之所云云。却顧長慮。以誤國論。可也。豈敢挺身攘臂。做此手段乎。況賓筵日筵敎。何等丁寧。痛時象之莫可奈何。至發禍人家國之說。則況叨言地。寧不體認此。而尋常處之。王言無以示信於人。大司諫沈念祖。亟施竄配之典。以鎭劻勷之人心。書訖。上曰。此傳敎。卽爲頒布。配所則以內浦中人心最獰猂處磨鍊以入事。分付禁府。仍命退。承史以次退出。
정조 6년
行都承旨嚴璹坐。左承旨李在學坐。右承旨金宇鎭坐直。左副承旨沈有鎭坐。右副承旨徐鼎修坐。同副承旨李時秀坐直。注書趙興鎭仕李祖承仕直。事變假注書馬思人仕。分注書趙衍德藥院直。
정조 6년
傳于李在學曰。軍士房承旨入侍。
정조 6년
傳于沈有鎭曰。藥房入侍。
정조 6년
傳于李時秀曰。右承旨與禮曹判書。持酺祭狀啓入侍。勿出朝報。
정조 6년
傳于李時秀曰。軍士房承旨入侍。
정조 6년
備忘記。傳于李在學曰。堂箚批旨。例不得許久經日。而今番以鞫坐紛擾。批旨今日始頒布云。諸玉堂汔無一言往復於喉院。所惜者。流來格例之從此掃地。況拜箚諸人之不待承批。經歸私次。似因謬例。亦甚乖當。當該諸玉堂竝遞差。
정조 6년
李時秀啓曰。明日庭鞫時。兩司當爲備員。今日政。新除授諸臺。竝待下批牌招。以爲待明朝進參之地。何如。傳曰。允。
정조 6년
李時秀啓曰。明日庭鞫爲之事。命下矣。兩司長官。或在外或未肅拜或呈告。無他推移進參之員。除在外外。未肅拜呈告人員。竝卽牌招。以爲進參之地。何如。傳曰。允。
정조 6년
以司諫朴天行等牌不進罷職傳旨。傳于李在學曰。長官旣已被譴。有難强迫。竝遞差。其中李祖源。人言爽實。業已伸暴。況今鞫事方張。豈可言私。只推。更爲牌招。
정조 6년
李時秀。以弘文館言啓曰。本館下番闕直。事甚未安。修撰尹東晩。卽爲牌招入直。何如。傳曰。允。
정조 6년
李在學。以義禁府都事。以大臣意啓曰。問事郞廳金履正。在拿處中。其代以副校理尹行元差下。使之察任。何如。傳曰。允。
정조 6년
李時秀。以義禁府言啓曰。本府都事李昌培。勢難參鞫。令該曹口傳相換。何如。傳曰。允。
정조 6년
李時秀。以義禁府都事。以大臣意啓曰。同義禁洪檢。身病猝重。勢難參鞫。今姑改差。其代。令該曹口傳差出。待下批仍卽牌招。以爲備員進參之地。何如。傳曰。允。